নোট বাতিলের প্রতিবাদে দিল্লিতে একজোট হয়ে আজ সংসদ ভবনের বাইরে বিক্ষোভ দেখান বিরোধী দলের সাংসদরা। কংগ্রেস, তৃণমূল-সহ সমস্ত বিরোধীরাই সেখানে একজোট হয়েছিল। হাজির ছিলেন বাম সাংসদরাও। বিরোধীদের সঙ্গে বিক্ষোভ দেখানোর পরে যন্তরমন্তরের সামনে আলাদা ধরনা শুরু করে তৃণমূল কংগ্রেস। মুখ্যমন্ত্রী মমতা বন্দ্যোপাধ্যায় নিজে সেখানে উপস্থিত রয়েছেন। এছাড়াও, তৃণমূলের মঞ্চে আজ দেখা গিয়েছে জেডিইউ নেতা শরদ যাদবকেও। যা দেখে মমতা নিজেও খুশি।
দলনেত্রী যখন দিল্লিতে কেন্দ্রীয় সরকারের বিরুদ্ধে সুর চড়াতে ব্যস্ত, তখন কলকাতায় পথে নামছেন তৃণমূলের কর্মী, সমর্থকরা। যার জেরে দুপুর থেকে বিকেল পর্যন্ত মধ্য কলকাতার বিস্তীর্ণ অংশে যানজটের আশঙ্কা তৈরি হয়েছে। ছোট ছোট মিছিল করে শিয়ালদহ স্টেশন চত্বর থেকে প্রথমে কলেজ স্কোয়্যারে জড়ো হবেন তৃণমূল কর্মী, সমর্থকরা। সেখান থেকে মূল মিছিল যাবে ধর্মতলা পর্যন্ত। বেলা ২টোয় এই মিছিল শুরু হয়েছে। নির্মল চন্দ্র স্ট্রিট, গণেশচন্দ্র অ্যাভিনিউ, হিন্দ সিনেমা, সেন্ট্রাল অ্যাভিনিউ হয়ে ধর্মতলার ডোরিনা ক্রসিং পর্যন্ত যাবে মিছিল। পার্থ চট্টোপাধ্যায়, শোভনদেব চট্টোপাধ্যায়, ব্রাত্য বসু, ফিরহাদ হাকিম-সহ রাজ্য মন্ত্রিসভার বিভিন্ন সদস্যরা সেখানে উপস্থিত রয়েছেন। দলের সাংসদ সুব্রত বক্সিও কলকাতার বিক্ষোভে সামিল হয়েছেন। এছাড়াও দলের কউন্সিলর, বরো চেয়ারম্যানরাও মিছিলে যোগ দিয়েছেন। প্রথমে কলেজ স্কোয়্যারে পথসভা করা হবে। তার পরে শুরু হবে মিছিল। 
আরও পড়ুন
নোট বাতিলের সিদ্ধান্ত ভারতীয়রা সমর্থন করেন? কী বলছে সমীক্ষার ফল?
রেলের টিকিটে ছাড়, ডেবিট কার্ডেও বিশেষ সুবিধে। জেনে নিন কেন্দ্রের বড় ঘোষণা
এই মিছিলের জন্য আজ দুপুর থেকে বিকেল পর্যন্ত সেন্ট্রাল অ্যাভিনিউ, এমজি রোড, এস এন ব্যানার্জী রোড, লেনিন সরণী, জওহারলাল নেহরু রোডের মতো ব্যস্ত রাস্তায় যান নিয়্ন্ত্রণ করা হবে। প্রয়োজন অনুযায়ী আবার মিছিলের রুটও বদল হতে পারে। ফলে দুপুরে তৈরি হওয়া যানজটের জের সন্ধে পর্যন্ত থাকতে পারে।